Οι Ηνωμένες Πολιτείες εκτιμούν ότι η ρωσική παραβίαση του τουρκικού εναέριου χώρου διήρκεσε μόλις μερικά δευτερόλεπτα πριν το τουρκικό F-16 καταρρίψει το ρωσικό μαχητικό, σημείωσε αμερικανός αξιωματούχος, μιλώντας υπό καθεστώς ανωνυμίας, σημειώνοντας ότι το συμπέρασμα αυτό βασίζεται στις πρώτες ενδείξεις.

Ο αξιωματούχος, ο οποίος μίλησε υπό καθεστώς ανωνυμίας είπε ότι οι ΗΠΑ ερευνούν το περιστατικό.

Νωρίτερα, ο εκπρόσωπος Τύπου του διεθνούς συνασπισμού υπό την ηγεσία των ΗΠΑ, συνταγματάρχης Στιβ Ουόρεν, είπε ότι η Τουρκία κατέρριψε το ρωσικό βομβαρδιστικό Su-24 στα σύνορα με τη Συρία.

Όταν του ζητήθηκε να επιβεβαιώσει ή να διαψεύσει τις εξηγήσεις της τουρκικής πλευράς, ότι δηλαδή ο τουρκικός στρατός προειδοποίησε τους Ρώσους πιλότους 10 φορές προτού εμπλακεί και ότι οι Ρώσοι δεν ανταποκρίθηκαν, ο Ουόρεν δήλωσε σε μια ενημέρωση στο Πεντάγωνο:

«Μπορώ να το επιβεβαιώσω αυτό. Ναι».

«Βρισκόμασταν σε θέση να ακούσουμε όλα όσα συνέβαιναν, αυτές (οι επικοινωνίες) πραγματοποιήθηκαν σε ανοιχτές συχνότητες» είπε ο συνταγματάρχης.

Ο ίδιος είπε ότι οι ΗΠΑ συνεχίζουν να εξετάζουν τα δεδομένα και πρόσθεσε ότι δεν μπορεί να επιβεβαιώσει σε τι κατάσταση βρίσκονται οι δύο Ρώσοι πιλότοι.

Οι Ένοπλες Δυνάμεις των ΗΠΑ «δεν ενεπλάκησαν» στο περιστατικό, σημείωσε αξιωματικός του Πενταγώνου.

«Οι Τούρκοι σύμμαχοί μας μάς ενημέρωσαν ότι τα πολεμικά τους αεροσκάφη κατέρριψαν ένα μαχητικό αεροσκάφος της Ρωσίας κοντά στη συριακή μεθόριο αφού το ρωσικό αεριωθούμενο παραβίασε τον εναέριο χώρο της Τουρκίας σήμερα», επισήμανε ο αξιωματικός, που δεν θέλησε να κατονομαστεί.

«Μπορούμε να επιβεβαιώσουμε ότι οι ΗΠΑ δεν έχουν εμπλακεί σε αυτό το περιστατικό», προσέθεσε.

Newsroom ΑΛΤΕΡ ΕΓΚΟ